Page:Gospel of Saint John in West-Saxon.djvu/103

, 42] 34. Sē Hǣlend [him] andswarode and cwæð, Hū nys hit āwriten on ēowre ǣ, Þæt ic sǣde, Gē synt godas?

35. Gif hē þā tealde godas þe Godes spǣc tō wæs geworden, - and þæt hālige gewrit ne mæg bēon āwend,-

36. þe Fæder gehālgode and sende on middaneard, gē secgað, þæt þū bysmor spycst; for þām ic sǣde, Ic eom Godes Sunu?

37. Gif ic ne wyrce mīnes Fæder weorc, ne gelȳfað mē.

38. Gif ic wyrce mīnes Fæder weorc, and gif gē mē nellað gelȳfan, gelȳfað þām weorcum; þæt gē oncnāwun and gelȳfon þæt Fæder ys on mē, and ic on Fæder.

39. Hig smēadon witodlīce embe þæt hig woldon hine gefōn; and hē ēode ūt fram him.

40. And hē fōr eft ofer Iordanen tō þǣre stowe þe Iohannes wæs, and ǣrest on fullode; and hē wunode þār.

41. And manega cōmon tō him, and cwǣdon, Witodlīce ne worhte Iohannes nān tācn; ealle þā þing þe Iohannes sǣde be þyson wǣron sōðe.

42. And manega gelȳfdon on hyne.